Document ID: 32009L0159

KOMMISSIONENS DIREKTIV 2009/159/EU
af 16. december 2009
om ændring af Rådets direktiv 76/768/EØF om kosmetiske midler med henblik på tilpasning af bilag III til den tekniske udvikling
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Union og traktaten om Den Europæiske Unions funktionsmåde,
under henvisning til Rådets direktiv 76/768/EØF af 27. juli 1976 om indbyrdes tilnærmelse af medlemsstaternes lovgivning om kosmetiske midler (1), særlig artikel 8, stk. 2,
efter høring af Den Videnskabelige Komité for Forbrugersikkerhed, og
ud fra følgende betragtninger:
(1)
I overensstemmelse med strategien for vurdering af sikkerheden ved stoffer, der anvendes i hårfarvningsmidler, blev det med medlemsstaterne og de berørte parter aftalt, at den 31. december 2007 ville være et passende tidspunkt for indgivelse til Den Videnskabelige Komité for Forbrugersikkerhed (i det følgende benævnt »komitéen«) af videnskabelige data om de reaktionsprodukter, som oxiderende stoffer, der anvendes til hårfarvning, danner på hårbunden, og om forbrugersikkerheden.
(2)
På indeværende tidspunkt er der givet tilladelse til midlertidig anvendelse i kosmetiske midler indtil den 31. december 2009 af 31 stoffer, der anvendes til hårfarvning, med de begrænsninger og betingelser, der er fastsat i del 2 i bilag III til direktiv 76/768/EØF. Kosmetikindustrien indgav de krævede videnskabelige data om sikkerheden ved de reaktionsprodukter, som oxiderende stoffer, der anvendes til hårfarvning, danner, til komitéen inden den aftalte frist den 31. december 2007.
(3)
Komitéen vurderede de indgivne sikkerhedsdata. I januar 2009 konkluderede komitéen i sin udtalelse, at den ikke er i stand til at foretage en endelig vurdering af risikoen ved de reaktionsprodukter, som oxiderende stoffer, der anvendes til hårfarvning, danner, på grund af mangler ved det dossier, som industrien havde indgivet. Kosmetikindustrien indgav de manglende data inden udgangen af september 2009.
(4)
I betragtning af ovenstående vil det stadig vare en vis tid efter udløbet af den midlertidige frist den 31. december 2009 for stofferne i del 2 i bilag III, inden risikovurderingen af de forelagte supplerende data og den endelige udtalelse fra komitéen om sikkerheden ved reaktionsprodukterne foreligger.
(5)
Derfor vil den endelige regulering af 31 stoffer, der anvendes til hårfarvning, i del 2 i bilag III på grundlag af en risikovurdering af deres reaktionsprodukter og gennemførelsen i medlemsstaternes lovgivning ikke finde sted, inden den midlertidige frist udløber. Derfor bør deres midlertidige anvendelse i kosmetiske midler med de nuværende begrænsninger og betingelser, der er fastsat i del 2 i bilag III, forlænges. Den nye forlængede frist, dvs. den 31. december 2010, anses for tilstrækkelig til den endelige regulering af nævnte stoffer.
(6)
Direktiv 76/768/EØF bør derfor ændres i overensstemmelse hermed.
(7)
Foranstaltningerne i dette direktiv er i overensstemmelse med udtalelse fra Det Stående Udvalg for Kosmetiske Produkter -
VEDTAGET FØLGENDE DIREKTIV:
Artikel 1
Ændring af direktiv 76/768/EØF
I del 2 i bilag III til direktiv 76/768/EØF ændres datoen »31.12.2009« i kolonne »g« ud for løbenummer 3, 4, 5, 6, 10, 11, 12, 16, 19, 20, 21, 22, 25, 26, 27, 29, 31, 32, 33, 34, 35, 36, 37, 38, 39, 44, 48, 49, 50, 55 og 56 til »31.12.2010«.
Artikel 2
Gennemførelse
1. Medlemsstaterne vedtager og offentliggør senest den 31. december 2009 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse bestemmelser.
De anvender nævnte bestemmelser fra den 1. januar 2010.
Bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
2. Medlemsstaterne tilsender Kommissionen de vigtigste nationale bestemmelser, som de udsteder på det område, der er omfattet af dette direktiv.
Artikel 3
Ikrafttræden
Dette direktiv træder i kraft på tredjedagen efter offentliggørelsen i Den Europæiske Unions Tidende.
Artikel 4
Adressater
Dette direktiv er rettet til medlemsstaterne.
Udfærdiget i Bruxelles, den 16. december 2009.

Labels: 7
1
15
16